**ELŐTERJESZTÉS**

**Szombathely Megyei Jogú Város Közgyűlésének 2019. november 28-i ülésére**

**Javaslat a Szombathelyi Aréna Óvodával kapcsolatos döntés meghozatalára**

TOP-6.2.1-15-SH1-2016-00002 kódszámú „Óvoda fejlesztések Szombathelyen” projekt keretében valósul meg a Szombathelyi Aréna Óvoda felújítása, a kivitelezési munkák 2019. június 6-án kezdődtek meg. A közbeszerzési eljárás során kiválasztott nyertes vállalkozó a KG Invest 2008 Kft. (továbbiakban: Vállalkozó).

Vállalkozó felelős műszaki vezetője 2019. október 14-i dátummal akadályoztatást jegyzett be az építési naplóba az óvoda emeletes épületrészének belső vakolási problémái miatt.

Vállalkozó a probléma megoldására először vakolat megerősítést alkalmazott, a műszaki ellenőr naplóbejegyzése alapján a javításra alkalmazott megerősítés több helyen levált az alapvakolatról. Vállalkozó, tervező és a műszaki ellenőr együttes véleménye szerint az épület mészhabarcs vakolatrendszere nem képes ellátni a feladatát, lemállik, feltáskásodik, burkolati rendszer hordozására alkalmatlan.

Vállalkozó a további teendők meghatározása érdekében a Tervező javaslatára az Építésügyi Minőségellenőrző Innovációs Nonprofit Kft-hez (továbbiakban: ÉMI) fordult. Az ÉMI 2019. október 30-án kelt vizsgálati jegyzőkönyve szerint a jelenlegi vakolatot további vakolatrétegek felhordására alkalmatlannak minősítette, egyúttal megállapította, hogy a jelenlegi vakolat tapadó szilárdsága gyakorlatilag nulla, minden egyes mérési hely környezetében a vakolat porlik, kézzel könnyen morzsolható. Az ÉMI szakvéleménye, továbbá a tervező nyilatkozata az előterjesztés mellékletét képezi.

A Tervező a tervezési folyamat során csak részben vette figyelembe a szükséges vakolat helyreállítási munkákat. Mind a műszaki leírásban, mind a költségvetésben szerepel ugyan, mint elvégzendő munkanem, azonban annak mennyisége tizede a tényleges mennyiségnek. A Tervező nyilatkozata alapján a felmerült műszaki probléma csak a festékrétegek és a burkolatok eltávolítása után jelentkeztek, ezért nem szerepeltette a teljes mennyiséget a költségvetési kiírásban.

Vállalkozó a felmerült vakolatrendszeri problémák ellenére a belső munkákat tovább folytatta, elvégezte az épületgépészeti alapszerelést, villanyszerelést, valamint külső munkákat végzett tető és homlokzati hőszigetelést, nyílászárók beépítését, vasbeton szerkezetek kialakítását, csapadékvíz elvezető rendszer kialakítását.

Tájékoztatom a Tisztelt Közgyűlést, hogy az óvoda rendeltetésszerű és biztonságos használhatóságához szükséges a régi rossz állapotú vakolat teljes leverése és új vakolat készítés, melynek – műszaki ellenőr által alátámasztott - költsége bruttó 28.374.385,- Ft.

Vállalkozó részéről további pótmunkaként merült fel a katasztrófavédelem által előírt számú tűzcsap kialakítása, amelynek többletköltsége bruttó 2.326.246,- Ft.

Többletköltségek összesen bruttó 30.700.631,- Ft.

A többletköltség a vállalkozási szerződés módosítását követően biztosítható Vállalkozó részére, annak érdekében, hogy a projekt eredményesen megvalósuljon és a következő nevelési évet a gyerekek a már felújított épületben kezdhessék meg. A vállalkozási szerződés fentiek szerinti módosítása a teljesítési véghatáridőt nem érinti.

A szerződésmódosítás - tekintettel a Kbt. 113. § (1) bekezdése szerinti nyílt közbeszerzési eljárásra – a Közbeszerzési Felügyeleti Főosztály (továbbiakban: KFF) jóváhagyását követően lép életbe.

Javaslom továbbá szakértői vizsgálat lefolytatását a felmerült többletköltség viselésével kapcsolatban, illetve annak megállapítására, hogy a meglévő vakolat állapotával kapcsolatos probléma a Tervező vagy a Vállalkozó felelősségi körében felmerült hibából következett be.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2019. november „ ”**

**/: Dr. Nemény András :/**

**Határozati javaslat**

**……../2019. (XI.28.) Kgy. sz. határozat**

1. Szombathely Megyei Jogú Város Közgyűlése megtárgyalta a „Javaslat a Szombathelyi Aréna Óvodával kapcsolatos döntés meghozatalára” című előterjesztést és úgy dönt, hogy biztosítja a szükséges bruttó 30.700.631,- Ft összegű forrást a 2019. évi költségvetés terhére, a projekt eredményes befejezése érdekében.
2. A Közgyűlés felhatalmazza a polgármestert a szerződésmódosítással kapcsolatos intézkedések megtételére.
3. A Közgyűlés felhatalmazza a polgármestert, kérjen fel külső szakértőt a vakolással kapcsolatos műszaki probléma teljes körű kivizsgálására, és a vizsgálat eredményéről tájékoztassa a Közgyűlést.

**Felelős:**  Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1-3. pont: azonnal